Klokken tre i nat blev slukningsmandskab fra Mariagerfjord kaldt ud til en gårdbrand i Døstrup ved Hobro. Branden var startet i gårdens stuehus, og allerede da indsatlederen ankom til stedet, stod det klart, at stuehuset ikke var til at redde. - Da jeg ankommer, er ilden brudt gennem taget. Det har umiddelbart stået og brændt et stykke tid, siger indsatsleder Allan Frisk. Slukningsmandskabet gik derfor i gang med at sikre de omkringliggende bygninger, så ilden ikke spredte sig. Ejeren af huset, der også var vedkommende, der indrapporterede branden, overnattede i en tilstødende bygning, da de var ved at bygge om i stuehuset. Selvom ilden var kraftig, var det tyverialarmen, der vækkede ejeren. Politiets teknikere undersøger nu, hvad der kan være årsag til branden.

Referat:
Et stuehus i Døstrup brændte i nat ned til grunden. Ejerne overnattede i sidebygning på grund af ombygning af stuehuset.